**TÁJÉKOZTATÓ A KÖZÉRDEKŰ ADATIGÉNYLÉSEK MENETÉRŐL**

Az információszabadságról szóló 2011. évi CXII. törvény 26.§ alapján a közfeladatot ellátó szerveknek lehetővé kell tenniük, hogy a kezelésükben lévő közérdekű adatot és közérdekből nyilvános adatot - törvényben meghatározott kivételekkel - erre irányuló igény alapján bárki megismerhesse.

Az alábbiakban ismertetjük az adatigénylés menetét.

**Az adatigénylés benyújtásának formája**

Az adatigénylést formai kötöttségektől mentesen bárki szóban, írásban vagy elektronikus úton nyújthatja be a Kísérleti Orvostudományi Kutatóintézet (a továbbiakban: KOKI) alábbi elérhetőségein:

1083 Budapest, Szigony u. 43.

e-mail: titkarsag@koki.hu

**A kérelemhez szükséges adatok, információk**

Az adatigénylő neve és elérhetősége (cím vagy e-mail cím) – amelyre a tájékoztatás megküldését kéri, az igényelt adatok köre. Megjelölhető az a forma vagy mód is, ahogyan a közérdekű adatokat az igényló meg szeretné kapni.

**Válasz az adatigénylésre**

A KOKI a lehető legrövidebb időn belül, de legfeljebb 15 napon belül köteles eleget tenni a kérelemnek. A határidő indokolt esetben egy alkalommal, 15 nappal hosszabbítható meg. A határidő meghosszabbításáról az adatigénylőt értesíteni kell.

A válasz közérthető formában tartalmazza a kért közérdekű adatot, az igénylő által kívánt formában, illetve módon.

Ha az adat nem adható ki, a válasz tartalmazza a teljesítés megtagadásának indokolását is.

**Az adatigénylés elutasítása**

A közérdekű adat megismerésére irányuló igény teljesítése kizárólag abban az esetben tagadható meg, ha a megtagadás alapjául szolgáló közérdek nagyobb súlyú a közérdekű adat megismerésére irányuló igény teljesítéséhez fűződő közérdeknél (pl.: jogszabály tiltja a megismerést, döntéselőkészítő adat, nem közérdekből nyilvános személyes adat)

A KOKI nem köteles eleget tenni az adatigénylésnek, ha az igénylő nem adja meg a nevét, valamint azt az elérhetőségét, amelyen számára az adatigényléssel kapcsolatos tájékoztatás és értesítés megadható.

A KOKI akkor sem köteles eleget tenni az adatigénylésnek, ha az, azonos igénylő által egy éven belül benyújtott, azonos adatkörre irányuló adatigényléssel megegyezik, feltéve, hogy az azonos adatkörbe tartozó adatok változatlanok.

**Költségtérítés fizetésének esetei**

1. A KOKI az adatigénylés teljesítéséért - az azzal kapcsolatban felmerült költség mértékéig terjedően - költségtérítést állapíthat meg, amelynek összegéről az igénylőt az igény teljesítését megelőzően tájékoztatja. Három fajta költségelem számítható fel: a felhasznált adathordozó, a kézbesítés, valamint a munkaerő-ráfordítás költsége.

Amennyiben a költség az 5000,- Ft-ot meghaladja, az igénylő 30 napon belül nyilatkozhat, hogy az igénylését fenntartja-e. Amennyiben igen, úgy az igénylő a költségtérítést a KOKI által megállapított, legalább 15 napos határidőben köteles megfizetni. 5000,- Ft költségtérítési összeg alatt, a költségtérítést az igénylés teljesítését követően kell megfizetni.

2. Ha az adatigénylés teljesítése a költségtérítés előzetes megfizetésétől függ, akkor az igény beérkezésétől számított 15 napon belül a KOKI az igénylőt erről tájékoztatja. Amennyiben utólag megállapításra kerül, hogy az előzetesen felszámított költség meghaladja a tényleges költségeket, a kettő különbözete az igénylőnek visszafizetendő.

**Jogorvoslati lehetőségek**

Az adatigénylő a következő esetekben jogosult bírósághoz fordulni 30 napon belül, vagy a Nemzeti Adatvédelmi és Információszabadság Hatóság (NAIH) vizsgálatát kezdeményezni 1 éven belül:

* a közérdekű adat megismerésére vonatkozó igény elutasítása,
* a teljesítési határidő eredménytelen eltelte,
* az adatigénylés teljesítéséért megállapított költségtérítés összegének felülvizsgálata.